Elköteleződés

Az elköteleződés megvalósulása mögött évek vannak. Az ember mindig keresi a kiegészülést, a megegyezőség és különbözőség harmonikus és spirituális összehangolódását, az együttműködést, magát az egységet önmagával, és a mindenséggel. Ezért is keresünk közösséget egymással.

Charles de Foucauld-ról inkább csak tárgyi, életrajzi adatokat tudtam. A lelkiség ereje, titka abban a pillanatban megérintett, amikor első ízben átléptem a Kistestvérek otthonának küszöbét.

Havonkénti összejöveteleinken, /Vasad, C. F. Kápolna./ Boldog Foucauld testvér gondolatainak, imáinak átelmélkedése és egymással való megosztása kapcsán, egyre közelebb kerültem a Názáret szellemiségének két, Károly testvér által mélyen megélt és megjelenített erénynek megértéséhez, amit életem során mindig kerestem. Ezek: a szegénység, és a fenntartás nélküli elfogadás. E kettő, szinte egymásból növekedik. A nyolc boldogság szegénysége, amely a lélek folyamatos kiüresedettsége, függetlensége, nyitottsága, és jelenlevősége a befogadásra, valamint, az odaadottságra. Mindez a szent egyszerűség, a rejtettség foglalatában. Ezek, az előre mutató örök értékek, amelyekben Károly testvér példája, követése nyomán, elvegyülve az emberek között, osztozni tudunk.

Charles testvér férfiember, de az értékek, amiket Jézus, Isten, és az emberek szeretetében megélt, a nőséget is megszólítják. Gondoljunk a vizitációra! Arra a lelki erőre, szeretetre, és tisztaságra, amellyel Mária készen állt az Isteni akarat elfogadására, és közvetíteni tudta a szíve alatt rejtőzködő titok egyetemes, örök kisugározódását. Hálát adok a lehetőségért, és örömmel elköteleződőm a Testvériség, Názáret szellemisége mellett.

*H.E.*